b'\n_START_ARTICLE_\nOrelanin\n_START_SECTION_\nToksi\xc4\x8dnost\n_START_PARAGRAPH_\nStrupenost bipiridinskih molekul, ki vsebujejo pozitivno nabit du\xc5\xa1ik, je bila ugotovljena \xc5\xbee preden so pojasnili strukturo orelanina. Tak\xc5\xa1ne spojine se udele\xc5\xbeujejo pomembnih redoks reakcij v organizmu in jih motijo. Pri tem nastajata peroksid in superoksid; zlasti slednji nevarno po\xc5\xa1koduje celice. Najverjetneje tudi orelanin deluje po tem mehanizmu, \xc4\x8deprav povezava med redoks reakcijami in po\xc5\xa1kodbami ledvic \xc5\xa1e ni popolnoma pojasnjena._NEWLINE_Za zastrupitev z orelaninom je pri \xc4\x8dloveku zna\xc4\x8dilna dolga latentna doba. Prvi simptomi zastrupitve se obi\xc4\x8dajno pojavijo \xc5\xa1ele po 2\xe2\x80\x933 dneh po zau\xc5\xbeitju ter lahko trajajo do treh tedneh. Prvi simptomi so nespecifi\xc4\x8dni: navzeja, bruhanje, bole\xc4\x8dine v trebuhu, glavobol, bole\xc4\x8dine v mi\xc5\xa1icah ... Nato sledijo prvi znaki ledvi\xc4\x8dne po\xc5\xa1kodbe: mo\xc4\x8dna \xc5\xbeeja, obilno mokrenje, bole\xc4\x8dine v ledjih) ter nato zmanj\xc5\xa1ano ali povsem zavrto mokrenje. \xc4\x8ce se bolnik ne zdravi, sledi smrt.\n_START_SECTION_\nZdravljenje\n_START_PARAGRAPH_\nProtistrup ni znan. Terapija temelji zlasti na antioksidantih in kortikosteroidih. Dovolj hitra hospitalizacija lahko prepre\xc4\x8di huj\xc5\xa1o ledvi\xc4\x8dno po\xc5\xa1kodbo ter obi\xc4\x8dajno prepre\xc4\x8di smrt.'